Βασίλης Τσιάρτας

Ο **Βασίλης Τσιάρτας** (Νάουσα, 12 Νοεμβρίου 1972) είναι Έλληνας παλαίμαχος ποδοσφαιριστής που αγωνιζόταν ως επιθετικός μέσος. Θεωρείται ένας από τους πιο επιτυχημένους Έλληνες ποδοσφαιριστές όλων των εποχών.

## Καριέρα σε συλλόγους
### Νάουσα και ΑΕΚ
Ξεκίνησε το ποδόσφαιρο στην ηλικία των 14 χρόνων στην ομάδα του Άρη Παλαιοχωρίου Ημαθίας, συνέχισε για έναν χρόνο στην ομάδα της γενέτειρας του, τον Α.Μ.Σ. Αλεξάνδρεια και το καλοκαίρι του 1988 μεταγράφηκε στη Νάουσα, με την οποία έκανε τα πρώτα του επαγγελματικά βήματα στο ποδόσφαιρο. Τον Δεκέμβριο του 1992 τον απέκτησε η ΑΕΚ του Ντούσαν Μπάγεβιτς, μ’ ένα συμβόλαιο 10 εκατομμυρίων δραχμών για 5 χρόνια.

Ο Βασίλης Τσιάρτας εξελίχθηκε σε επιθετικό μέσο. Την περίοδο 1995-96 έκανε τις καλύτερες εμφανίσεις του, και κατέκτησε το Κύπελλο με την ΑΕΚ σημειώνοντας χατ-τρικ στον τελικό, ενώ παράλληλα αναδείχθηκε πρώτος σκόρερ του πρωταθλήματος.

### 1996-2000: Πριμέρα Ντιβιζιόν
Το καλοκαίρι του 1996 δέχθηκε την πρόταση της Σεβίλλης η οποία αρχικά έδειξε ενδιαφέρον για τον Βασίλη Καραπιάλη. Η ΑΕΚ αποδέχθηκε την πρόταση και αγωνίστηκε στο ισπανικό πρωτάθλημα με ετήσιο συμβόλαιο 115 εκατ. δραχμές. Στη Σεβίλλη μεταγράφηκε μαζί του και ο Πέτρος Μαρινάκης του Ολυμπιακού, ενώ προπονητής του ήταν ο Χοσέ Αντόνιο Καμάτσο.

To καλοκαίρι του 1997 βρέθηκε κοντά στον Ολυμπιακό του Ντούσαν Μπάγεβιτς, που προσέφερε 1,2 δισ. δραχμές στην Σεβίλλη που είχε μόλις υποβιβαστεί, αλλά δεν παραχωρήθηκε παρά το ενδιαφέρον και άλλων ισπανικών  και ιταλικών ομάδων (Βαλένθια, Ατλέτικο Μαδρίτης, Σαραγόσα, Λάτσιο και Ρόμα). Παρά την προτίμηση του προς την Βαλένθια όπου θα γινόταν συμπαίκτης με τον Βραζιλάνο Ρομάριο παρέμεινε στη Σεβίλλη και την Β' κατηγορία με αυξημένο ετήσιο συμβόλαιο 200 εκ. δρχ. 

Έμεινε στην Σεβίλλη συνολικά για τέσσερα χρόνια.

### Επιστροφή στην ΑΕΚ
Το 2000 επέστρεψε στην ΑΕΚ όπου αγωνίστηκε μέχρι το 2004 έχοντας στενή συνεργασία με τον Ντέμη Νικολαΐδη, ενώ με τον Φερνάντο Σάντος στον πάγκο είχε μία εξαιρετική σεζόν το 2001-02.

### Μετέπειτα καριέρα
Η καριέρα του μετά το Euro 2004 ακολούθησε πτωτική πορεία. Πέρασε ένα εξάμηνο στη Γερμανία με την Κολωνία και ένα μικρό χρονικό διάστημα με τον Εθνικό Πειραιώς στη Β' Εθνική.

Στην A’ Εθνική είχε 195 συμμετοχές με 80 τέρματα, στους αγώνες Κυπέλλου 24 συμμετοχές με 12 τέρματα και στην Ευρώπη 49 συμμετοχές με 10 τέρματα. Συνολικά ο Βασίλης Τσιάρτας μαζί με την παρουσία του στο εξωτερικό συμμετείχε σε 434 αγώνες πρωταθλήματος σκοράροντας 148 τέρματα και αξιοσημείωτο στοιχείο είναι ότι δεν αποβλήθηκε ποτέ στην καριέρα του.

## Εθνική Ελλάδας
Ο Τσιάρτας διεθνής με τις εθνικές ομάδες Παίδων (1987), Νέων (1989-1990) και Ελπίδων (1991-1992).

Το ντεμπούτο του με την Ελλάδα πραγματοποιήθηκε στις 27 Απριλίου 1994 στον εντός έδρας φιλικό αγώνα προετοιμασίας για το Μουντιάλ 1994 εναντίον της Σαουδικής Αραβίας (5-1). Παρά το γεγονός ότι ο τότε τεχνικός της Ελλάδας Αλκέτας Παναγούλιας τον είχε καλέσει στα φιλικά προετοιμασίας, δεν τον επέλεξε τελικά στην αποστολή που ταξίδεψε στις ΗΠΑ.

Στον τελευταίο αγώνα της προκριματικής φάσης της διοργάνωσης για το Euro 2004 , ήταν ο σκόρερ του μοναδικού τέρματος της Ελλάδας επί της Βόρειας Ιρλανδίας, οδηγώντας την ομάδα στη διοργάνωση. Συμμετείχε στην αποστολή της Ελλάδας στην Πορτογαλία υπό τον Ότο Ρεχάγκελ, κατακτώντας με την ομάδα την πρώτη θέση.

Παρότι στα γήπεδα της Πορτογαλίας δεν είχε αρκετό χρόνο συμμετοχής, στις τέσσερις συνολικά φορές που αγωνίστηκε ήταν αποτελεσματικός. Από δική του μακρινή μεταβίβαση ο Άγγελος Χαριστέας ισοφάρισε την Ισπανία στη φάση των ομίλων και ουσιαστικά έδωσε στην Ελλάδα την πρόκριση για τα προημιτελικά, παρά την ήττα από τη Ρωσία. Στον ημιτελικό απέναντι στην Τσεχία ήταν αυτός που εκτέλεσε το κόρνερ στο 105ο λεπτό της παράτασης και ο Τραϊανός Δέλλας με κεφαλιά έστειλε την Ελλάδα στον τελικό της διοργάνωσης.

Το 2005 συμμετείχε στο Κύπελλο Συνομοσπονδιών που διεξήχθη στη Γερμανία.

Με την Ελλάδα αγωνίστηκε επί μία δωδεκαετία (1994-2005), έχοντας συνολικά 70 συμμετοχές και 12 τέρματα.

## Προπονητική
Τον Ιούλιο 2021 ανακοινώθηκε ότι ανέλαβε την τεχνική ηγεσία της ΑΕΚ Β΄. Ύστερα από αντιδράσεις οργανωμένων οπαδών της ΑΕΚ παραιτήθηκε.

## Θέσεις για κοινωνικά ζητήματα
Πολλές από τις τοπθετήσεις του έχουν χαρακτηριστεί ομοφοβικές, τρανσφοβικές και ρατσιστικές. Ένα από τα σχόλια στο Facebook τον Οκτώβριο του 2017 κατέκρινε το νομοσχέδιο για τον επαναπροσδιορισμό φύλου από τα 15 έτη. Την επομένη κι αφού δέχτηκε τις αντιδράσεις, έκανε κι άλλη ανάρτηση, στην οποία αναφέρει ότι «ζευγάρι είναι μόνο ένας άντρας και μία γυναίκα, οι υπόλοιποι είναι απλά μαζί». Αργότερα μηνύθηκε από το Σωματείο Υποστήριξης Διεμφυλικών. Αν και πρωτόδικα καταδικάστηκε τον Νοέμβριο του 2022 σε φυλάκιση 10 μηνών με αναστολή, εντούτοις άσκησε έφεση, κατά την εκδίκαση της οποίας αθωώθηκε.

Σχόλια είχε προκαλέσει και η τοποθέτηση του για τον καλαθοσφαιριστή Γιάννη Αντετοκούνμπο με αφορμή την επέτειο του 1821.

## Πολιτική

Τον Φεβρουάριο του 2023 ανακοίνωσε ότι θα είναι υποψήφιος με την Εθνική Δημιουργία. Με αφορμή την ανακοίνωση της υποψηφιότητας, η οικογένεια του Τσιάρτα εξέδωσε ανακοίνωση, τονίζοντας ότι ουδέποτε υπήρξαν ρατσιστές ή εθνικιστές. Τον Απρίλιο ανακοινώθηκε η υποψηφιότητά του ως επικεφαλής στο ψηφοδέλτιο Επικρατείας στις εκλογές του Μαΐου 2023, χωρίς να καταφέρει να εκλεγεί.

## Παραπομπές


## Εξωτερικοί σύνδεσμοι

* 
* Το προφίλ του Βασίλη Τσιάρτα στο transfermarkt

Κατηγορία:Μέσοι ποδοσφαιριστές
Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Εθνικής Ελλάδας Κ19
Κατηγορία:Ποδοσφαιριστές Εθνικής Ελλάδας Κ17
Κατηγορία:Ποδοσφαιριστές Φ.Α.Σ. Νάουσας
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Εθνικού Πειραιώς
Κατηγορία:Ποδοσφαιριστές ΦΚ Κολωνία
Κατηγορία:Ποδοσφαιριστές Μπούντεσλιγκα
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Πριμέρα Ντιβιζιόν
Κατηγορία:Ξένοι ποδοσφαιριστές στην Ισπανία
Κατηγορία:Ποδοσφαιριστές Κυπέλλου Συνομοσπονδιών FIFA 2005
Κατηγορία:Έλληνες ποδοσφαιριστές στο εξωτερικό
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου
Κατηγορία:Μακεδόνες
Κατηγορία:Έλληνες πολιτευτές